Fil 1:1,2 Paulus groet die heiliges in Filippi. Die heiliges is die gelowiges. Hoekom word hulle heiliges genoem? Omdat hulle sondeloos geword het? Nee! Ook gelowiges is mense wat elke dag vergifnis nodig het. Nogtans is hulle heiliges. Hoekom omdat die HERE hulle 'n aparte plek in die wêreld gegee het. Hy het hulle afgesonder. Hy het hulle 'n plek naby Hom gegee. Hulle kan deur Christus Hom ken as die enigste God en as hul Vader. Die HERE het hul van die wêreld afgesonder. Hy laat hulle Sy evangelie in die gemeente hoor. Hulle ken die voorreg om by Gods verbond te behoort. Die afsondering van die wêreld is 'n voorreg! Hoe belangrik is dit om steeds weer te bedink. Dit is nie 'n straf nie maar God se genade in jou lewe. Ons hoor in ons tyd mense dikwels sê dat ons ons nie moet afsonder nie omdat die wêreld dan nie na ons sal luister nie. Ons moet met die wêreld saamdoen en nie vir 'n Christelike lewensstyl kies nie. Dit is 'n redenering wat die duiwel gebruik om die lewe met Christus al hoe meer uit jou lewe te laat verdwyn. Om jou en ander meer gewoond te maak aan 'n wêreldse lewe sonder die HERE. Laat ons heiliges wil wees wat graag volgens die wil van ons Hemelvader leef. Nie om dit in afsondering te doen nie. Om vanuit die afsondering in die wêreld met woorde en dade van die goeie lewe met Christus te getuig.